Agħmel it-tajjeb dment li tista' Ibgħat ħobżok fuq wiċċ il-baħar , għax wara żmien twil jerġagħlek lura. Qassmu f'sebat ishma, anzi fi tmienja, għax ma tafx xi ħsara tista' tiġi fuq l-art. Jekk is-sħab ikun mgħobbi jagħmel ix-xita; u jekk siġra taqa', lejn in-Nofsinhar jew it-Tramuntana, hemm fejn taqa' tibqa'. Min jgħarrex għar-riħ ma jiżra' qatt, u min jagħti kas tas-sħab ma jaħsadx. Bħalma ma tafx kif jidħol nifs il-ħajja fl-għadam f'ġuf ta' mara tqila, hekk ukoll ma tafx l-għemil ta' Alla li għamel kollox. Iżra' filgħodu ż-żerriegħa tiegħek, u tagħtix mistrieħ lil idek filgħaxija, għax ma tafx liema tinbet, hux din jew l-oħra, jew jagħtux it-tnejn frott tajjeb xorta waħda. Ħelu tassew id-dawl, u għażiża għall-għajnejn id-dehra tax-xemx. Iva, jekk il-bniedem jgħix bosta snin, ħa jgawdihom kollha, ħa jiftakar ukoll li ħafna jkunu l-jiem mudlama; kulma jiġi mbagħad hu kollu frugħa. Thenna, o żagħżugħ, fir-rebbiegħa ta' ħajtek, u ħa tkun ferħana qalbek f'jiem żgħożitek. Imxi wara t-taħbit ta' qalbek, u wara l-għaxqa ta' għajnejk. Iżda kun af li ta' dan kollu jitolbok kont Alla fil-ħaqq tiegħu. Ħarrab ukoll minn moħħok it-tħassib, u żomm il-ħsara 'l bogħod minn ġismek; għax it-tfulija u ż-żgħożija buffura riħ.